b'\n_START_ARTICLE_\nMaratonci tr\xc4\x8de po\xc4\x8dasni krug\n_START_SECTION_\nRadnja\n_START_PARAGRAPH_\nKraljevina Jugoslavija, 1930-ih. U Marseilleu je ubijen kralj dok u jednoj manjoj srpskoj palanci \xc5\xbeivi obitelj Topalovi\xc4\x87 koja se bavi jedinim sigurnim poslom \xe2\x80\x93 smrti. Oni su naime pogrebnici iz generacije u generaciju i vlasnici pogrebnog poduze\xc4\x87a "Dugo kona\xc4\x8di\xc5\xa1te". Posao je po\xc4\x8deo stari Pantelija, koji jo\xc5\xa1 uvijek \xc5\xbeivi i ima 125 godina, a nastavili su pradjed Maksimilijan, djed Aksentije, otac Milutin, sin Laki dok najmla\xc4\x91i unuk Mirko ne \xc5\xbeeli nastaviti obiteljski posao. Obitelj nema \xc5\xbeenskih \xc4\x8dlanova (osim ku\xc4\x87ne pomo\xc4\x87nice) jer "...kako koja rodi mu\xc5\xa1ko dete, vene i svene kao cvet." Oni nisu osobito slo\xc5\xbeni i \xc4\x8desto se sva\xc4\x91aju; jednom prilikom Mirko prihvati izraditi lijes za preminulog \xc4\x8dovjeka od 2 metra i 28 centimetara, na \xc5\xa1to ga otac Laki izgrdi i premlati jer ne mo\xc5\xbee vjerovati da postoji tolika "grdosija". Jednog dana iznenada umre Pantelija ("pred sam kraj svog \xc5\xbeivota"). Obitelj razmi\xc5\xa1lja da obavijesti njegove poznanike, no onda se sjete da je \xe2\x80\x9enjegov posljednji prijatelj preminuo negdje krajem pro\xc5\xa1log stolje\xc4\x87a\xe2\x80\x9c. Ubrzo izbije sva\xc4\x91a oko njegove ostav\xc5\xa1tine, ali i oko toga da li da na njemu isprobaju novu tehnologiju kremiranja koju zagovara Laki, a i Pantelija je uvijek govorio "U krematoriju je budu\xc4\x87nost!". _NEWLINE_Mirko se u me\xc4\x91uvremenu zaljubio u Kristinu, stariju djevojku koja svira klavirsku pratnju uz nijeme filmove u kinu i koja se ne zanima za njega nego za vlasnika maloga kina \xc4\x90enku. Ovaj ih po\xc4\x8dne nagovarati da glume u njegovom filmu par te da se razodjenu, no oni se ne\xc4\x87kaju. Tu je i Bili Piton, Kristinin otac, koji posluje s Topalovi\xc4\x87ima tako \xc5\xa1to iz grobova iskopava i prodaje lijesove nedugo pokopanih mrtvaca, koje ovi "prefarbaju" i prodaju kao nove. Bilijeva obiteljska banda nije u najboljim odnosima s Topalovi\xc4\x87ima koji mu duguju novac, a Bili poku\xc5\xa1ava utjerati dug tako \xc5\xa1to \xc4\x87e u\xc4\x87i u suvlasni\xc5\xa1tvo firme, a za uzvrat \xc4\x87e udati svoju k\xc4\x87er za Mirka. Topalovi\xc4\x87i to glatko odbiju, a otvaranjem Pantelijine oporuke saznaju da je pokojnik sve ostavio - sam sebi. Na povratku sa Pantelijinog sprovoda Laki autom slu\xc4\x8dajno pregazi i ubije "kom\xc5\xa1iju" Rajkovi\xc4\x87a, \xc4\x8dije tijelo Topalovi\xc4\x87i poku\xc5\xa1avaju sakriti na groblju gdje ih slu\xc4\x8dajno vidi Bili i ekipa (koji su tamo do\xc5\xa1li svojim uobi\xc4\x8dajenim poslom - iskapanjem lijesova) i time ih ucjenjuje. Kada Mirko ulovi Kristinu s \xc4\x90enkom, pobijesni i ubije ju, objaviv\xc5\xa1i rat Biliju i njegovoj bandi, te ujedno preuzima glavnu rije\xc4\x8d u obitelji. Na kraju Topalovi\xc4\x87i uzimaju iz svog bogatog arsenala oru\xc5\xbeje i dinamit i krenu u otvorenu bitku s Bilijem i bandom, \xc5\xa1to zavr\xc5\xa1i krvoproli\xc4\x87em.'